[Kristófné Vidók Margit](https://www.poet.hu/szerzo/Kristofne_Vidok_Margit): Hímzőnők

Egyik öltés másik után, virág nyílik kezük nyomán.  
Előbb zöld jön, majd a sárga, szép a hímzés hagyománya.  
Szépen, lassan jönnek sorba`, következik a színpróba.  
Rózsa nemcsak piros lehet, kék nefelejcs is megihlet.  
Szerényen simul ibolya, liluló szép a mosolya.  
Öröm nézni a színeket, a kész virágfüzéreket.  
Csodás minták, szinte élnek, helye van a díszítésnek.  
Tisztelet a hímzőnőknek, egytől-egyik népművészek.

Április hónapban nagy szeretettel mutatkozik be Wittmann Brigitta Tünde. gobelin hímzéseivel és gyémántszemes képeivel.

Brigitta sokak számára ismeretlen lehet, annak ellenére, hogy élete nagy részét itt töltötte Soltvadkerten. 3 éves korában került Vadkertre, nevelőszülei, Vízi András, Vízi Andrásné Marika, valamint a nagymama, Mariska néni hatalmas örömére, akik szeretettel fogadták be a családjukba és mondhatni saját gyermekükként szerették őt. Két öccse született, Zoltán és András, akikkel nagyon szoros testvéri kapcsolat alakult ki. Brigitta itt járt óvodába és az általános iskolát is itt kezdte el, de végül Kunfehértón, egy bentlakásos leánykollégiumban fejezte be. Ott ismerkedett meg az alapvető kézimunkázás technikák alapjaival, varrással, hímzéssel, makraméval, kötéssel és a horgolással, az iskolai kézimunkaszakkör keretében. Középiskolás éveit már Soltvadkerten töltötte, innen járt Kiskunhalasra, ahol elvégezte a kereskedelmi iskolát. Iskola után a helyi nagy Abc-ben dolgozott, ahol munka mellett érettségit is szerzett. Nevelőszülei mindenben támogatták és segítették őt felnőttként is. Brigittának három gyermeke született, Alexandra, Kitti és Sándor. A lányok itt találtak otthonra Soltvadkerten. Brigitta 25 évvel ezelőtt Kiskunmajsára költözött és jelenleg is ott él, viszont szabadidejében sokat jár haza Soltvadkertre, gyermekeihez, szüleihez, rokonaihoz, barátaihoz.

Az iskolában megszerzett hímzési alapokat nagyon jól hasznosította kézműves elfoglaltságának választott technikája alkalmával, ami a gobelin hímzés. Amikor beleszeretett ebbe a szabadidős tevékenységbe még nem volt ennyire elterjedt az internet, így ő könyvekből és újságokból sajátította el a kellő ismereteteket és már évek óta szüntelenül készíti a hímzett képeket. A „gobelinezés” lett Brigitta hobbija, ha ideje engedi akkor szorgosan és lelkesen öltöget.

A kézzel készített képek mondhatni örök darabok, melyek generációkon át megőrzik szépségüket. Egy kivart kép a lakás díszeként is funkcionál, és jól párosítható mindenféle lakberendezési stílussal. A gobelin képek hímzése amellett, hogy hasznos időtöltés fejleszti a koncentrációt, a kreativitást, a szépérzéket és a kézügyességet is. Készítés közben oldja a stresszt, növeli a boldogságérzetet, jótékonyan hat a mentális egészségre és megnyugtat. Az örömszerzés teljes mértékben garantált, miközben egyedi tárgyakat is alkothatunk, így a siker garantált lesz. Ezt jelenti Brigitta számára a gobelin készítés, nem csupán egy hobbi, tulajdonképpen egy életérzés, melyben kiteljesedhet és boldoggá teszi a mindennapjait.

A mai rohanó világukban hatalmas ajándék, ha valaki megtalálja azt a kellemes időtöltést, ami által kicsit lelassulhat, elcsendesedhet, feltöltődhet, kikapcsolódhat. A képei témája változatos, virágok, állatok, épületek, tájképek és csendéletek is készülnek. Alkotásai között több magyarországi jelkép is megjelenik, melyekkel a magyarságát, a haza iránt érzett szeretetét fejezi ki. Ilyen a nemzeti címer, vagy a Parlament épületének hímzett mása. Ezek elkészítése hatalmas inspirációt adott neki. A Parlament épületét nem csak gobelinként, hanem gyémántszemes kirakóban is elkészítette.

Brigitta alkotásai 2024-ben, Kiskunmajsán szerepeltek egy kiállítás alkalmával, „Ahogy én látom a világot” címmel. Brigitta úgy gondolja, hogy ebben a címben minden benne volt, ami az életének része és számára fontos.

A legtöbb gobelin alapot egy Kiskunhalason működő kézimunka boltban vásárolja meg, ahol a hímzőfonalakat is be tudja szerezni. Ebben a boltban lehetősége volt, saját ötletéből adódóan a Parlament épületének képét hímző vászonra felfestetni, mellyel egyedi gobelin alap készült számára. A hímzésben sincs lehetetlen, csak a fantázia szab határt. Brigitta nagyon odafigyel a színek kiválasztására és úgy kombinálja őket, hogy a minta ízlésesen és szépen mutasson a kivart képen. Ez néha sok türelmet és időt vesz igénybe. Nem csak a kiváló látásmód, hanem a jó kézügyesség is fontos a készítéshez. Témát leginkább a kézimunkaboltban fellelhető minták közül választ. Az elkészült képeket igyekszik minél előbb bekereteztetni is, mellyel teljes lesz az alkotás.

Több kivart képet ajándékozott el családtagjai, rokonai, barátai számára. Szeret saját készítésű ajándékokkal örömet szerezni másoknak, szerinte egy egyedi, kézzel készített ajándék a szeretet tökéletes kifejezése és többet ér bármi másnál. Ilyenkor mindig olyan képet választ, amely a legjobban illik a megajándékozott személyiségéhez. A gobelin képek mellett kipróbálta a gyémántszemes képek készítését is. Az apró gyöngyök ragasztása ugyanúgy kikapcsolja, mint a hímzés és kellemes időtöltésnek tartja ezt az elfoglaltságot is.

Brigitta alkotásaiból összeállított kiállítást a Gyöngyház Művelődési Központ folyosógalériáján április 10-től április végéig tekinthetik meg.